KOMISIJOS SPRENDIMAS
2008 m. liepos 25 d.
iš dalies keičiantis Sprendimą 2003/766/EB dėl skubių priemonių užkirsti kelią Diabrotica virgifera Le Conte išplitimui Bendrijoje
(pranešta dokumentu Nr. C(2008) 3813)
(2008/644/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos nuo augalams ir augaliniams produktams kenksmingų organizmų įvežimo į Bendriją ir dėl jų išplitimo joje priemonių (1), ypač į jos 16 straipsnio 3 dalies ketvirtą sakinį,
kadangi:
(1)
Komisijos sprendimu 2003/766/EB (2) valstybės narės įpareigojamos imtis skubių priemonių užkirsti kelią Diabrotica virgifera Le Conte (toliau - organizmas) išplitimui Bendrijoje.
(2)
2008 m. vasario 26-27 d. Augalų sveikatos nuolatinis komitetas, remdamasis valstybių narių 2007 m. atliktų oficialių tyrimų informacija, įvertino, kaip įgyvendinamos skubios priemonės. Padaryta išvada, kad skubių priemonių, skirtų likviduoti organizmą vietovėse, kuriose rastas tik labai mažas organizmo pavyzdžių skaičius, dvejų metų taikymo laikotarpis gali pakankamas jiems likviduoti. Todėl reikėtų numatyti, kad šios priemonės prireikus gali būti taikomos dvejus metus.
(3)
Todėl Sprendimą 2003/766/EB reikėtų atitinkamai iš dalies pakeisti.
(4)
Šiame sprendime nustatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2003/766/EB iš dalies keičiamas taip:
1)
4 straipsnio 2 dalyje įterpiama tokia pastraipa:
„Jeigu atlikus 2 straipsnyje nurodytą tyrimą židinyje randami ne daugiau kaip du organizmo pavyzdžiai, kurie, pagal pateiktus įrodymus, atsirado tais metais, kuomet apie juos buvo pranešta, priemonės, nurodytos pirmosios pastraipos b, d, f ir g punktuose, gali būti taikomos tik organizmo atsiradimo metais ir kitais metais po to, jeigu tais metais nerandama pavyzdžių. Šiuo atveju židinyje taikoma intensyvesnė 4 straipsnio 1 punkte nurodyta stebėsena.“
2)
4 straipsnio 3 dalyje įterpiama tokia pastraipa:
„Jeigu atlikus 2 straipsnyje nurodytą tyrimą židinyje randami ne daugiau kaip du organizmo pavyzdžiai, kurie, pagal pateiktus įrodymus, atsirado tais metais, kuomet apie juos buvo pranešta, priemonės apsauginėje juostoje, nurodytos pirmosios pastraipos a punkte, gali būti taikomos tik tais organizmo atsiradimo metais ir kitais metais po to, jeigu tais metais nerandama pavyzdžių. Šiuo atveju apsauginėje juostoje taikoma intensyvesnė 4 straipsnio 1 punkte nurodyta stebėsena.“
2 straipsnis
Šis sprendimas skirtas valstybėms narėms.
Priimta Briuselyje, 2008 m. liepos 25 d.